Η **Μαίρη Τσίγκου** (αγγλ. *Mary Tsingou*) είναι Αμερικανίδα φυσικός και μαθηματικός ελληνικής καταγωγής. Είναι περισσότερο γνωστή ως μία από τους πρώτους προγραμματιστές του υπολογιστή MANIAC I στο Εθνικό Εργαστήριο του Λος Άλαμος και για τη συνεργασία της με τον Ενρίκο Φέρμι, τον Τζον Πάστα και τον Στάνισλαβ Ουλάμ στη δημιουργία της θεωρίας του χάους και του επιστημονικού υπολογισμού.

Βιογραφικά στοιχεία
-------------------

Η Μαίρη Τσίγκου γεννήθηκε στις 14 Οκτωβρίου 1928 στο Μιλγουόκι του Ουισκόνσιν από Έλληνες γονείς οι οποίοι μετανάστευσαν στις ΗΠΑ από τη Βουλγαρία. Με το ξέσπασμα της οικονομικής ύφεσης του 1929, η οικογένειά της έζησε για μερικά χρόνια στη Βουλγαρία και επέστρεψε στις ΗΠΑ το 1940. Αποφοίτησε από το Πανεπιστήμιο του Ουισκόνσιν το 1951 με πτυχίο στα μαθηματικά και στην εκπαίδευση. Στη συνέχεια σπούδασε στο Πανεπιστήμιο του Μίσιγκαν, από το οποίο απέκτησε πτυχίο μάστερ στα μαθηματικά το 1955. Το 1958 παντρεύτηκε τον Τζόζεφ Μένζελ.

Σταδιοδρομία
------------

Η Τσίγκου εντάχθηκε αρχικά στο τμήμα T1 του Εθνικού Εργαστηρίου του Λος Άλαμος ενώ, στη συνέχεια, μετακινήθηκε στο τμήμα T7, όπου και έγινε μία από τους πρώτους προγραμματιστές του υπολογιστή MANIAC I. Πέρα από την εργασία της πάνω στα όπλα, η ομάδα μελέτησε, επίσης, ζητήματα θεμελιώδους φυσικής. Ύστερα από την πρόταση του Φέρμι για την ανάλυση των προβλέψεων ενός στατιστικού μοντέλου για τα στερεά με αριθμητικό τρόπο, η Τσίγκου διατύπωσε έναν αλγόριθμο για την προσομοίωση της ισοκατανομής την ενέργειας σε ένα μοντέλο κρυστάλλου, ο οποίος εφαρμόστηκε στον MANIAC. Αυτή η ανάλυση έγινε περισσότερο γνωστή στην κοινότητα της υπολογιστικής φυσικής ως το πρόβλημα Φέρμι-Πάστα-Ουλάμ-Τσίγκου (FPUT) και, έκτοτε, έχουν αναγνωριστεί οι συνεισφορές της Τσίγκου. Το αποτέλεσμα ήταν σημαντικό για την ανάπτυξη της θεωρίας του χάους.

Ύστερα από τον θάνατο του Φέρμι, ο Τζέιμς Λ. Τακ και η Τσίγκου επανέλαβαν τα αρχικά αποτελέσματα του προβλήματος και παρείχαν ισχυρές ενδείξεις ότι το μη γραμμικό πρόβλημα FPUT μπορεί να είναι ολοκληρώσιμο.

Η Τσίγκου συνέχισε την καριέρα της στο Λος Άλαμος, ενώ ήταν μία από τους πρώτους ειδικούς στη Fortran. Τη δεκαετία του 1980 εργάστηκε στο πρόγραμμα Πολέμου των Άστρων. Η ίδια πήρε σύνταξη το 1991.

Αναγνώριση
----------

Σε άρθρο στο περιοδικό Physics Today το 2008 απευθύνθηκε κάλεσμα για μετονομασία του προβλήματος FPU σε FPUT προς αναγνώριση της συνεισφοράς της ίδιας. Αυτό αντανακλάται σε μεταγενέστερες δημοσιεύσεις στις οποίες γίνεται αναφορά στο πρόβλημα FPUT.

Παραπομπές
----------

1. ↑  Mary Tsingou Menzel. IEEE Global History Network: Oral Histories. Accessed Nov 2012.
2. 1 2 3 4  Dauxois, T. (January 2008). «Fermi, Pasta, Ulam, and a *mysterious* lady». *Physics Today* **61** (1): 55. doi:10.1063/1.2835154. Bibcode: 2008PhT....61a..55D. .
3. ↑  Fermi, E.; Pasta, J.; Ulam, S. (1955). *Studies of Nonlinear Problems*. (Accessed Nov 2012) Document LA-1940. .  Εμφανίζεται επίσης στο *Collected Works of Enrico Fermi*, University of Chicago Press, Vol. II, 978–988 (1965). **Σημείωση**: Στην περίπτωση του Φέρμι, το έργο είναι μεταθανάτιο, καθώς δημοσιεύτηκε μετά τον θάνατο του Φέρμι το 1954.
4. ↑  Fermi, E. et. al (1955). \_\_\_\_\_\_\_. Front page: "Work done by: E. Fermi J. Pasta S. Ulam M. Tsingou"; and footnote: "We wish to thank Miss Mary Tsingou ... for running the computations on the Los Alamos MANIAC machine, ..."
5. ↑  Tuck, J. L.; Menzel, M. T. (1972). «The Superperiod of the Nonlinear Weighted String (FPU) Problem». *Advances in Mathematics* **9** (3): 399–407. doi:10.1016/0001-8708(72)90024-2.
6. ↑  Dauxois, T.; Ruffo, S. (2008). «Fermi-Pasta-Ulam nonlinear lattice oscillations». *Scholarpedia* **3** (8): 5538. doi:10.4249/scholarpedia.5538. Bibcode: 2008SchpJ...3.5538D.